‘Los Magashule uit,’ sê ANC ná mediaberigteANC-sekretaris-generaal Ace Magashule (Foto: Itumeleng English/ANA) Die ANC het Sondag vinnig sy sekretaris-generaal Ace Magashule verdedig ná hy in mediaberigte onder andere van korrupsie beskuldig is en dat hy aan die hoof staan van ŉ goedgeorganiseerde staatskapingnetwerk. Pres. Cyril Ramaphosa en “die hele leierskap van die ANC”, spesifiek die topses, lei ŉ hernuwing van die ANC en die breër Suid-Afrikaanse samelewing, het die party in ŉ verklaring gesê. “As die ANC het ons reeds openlik erken dat ons foute gemaak het en ons het onsself die opdrag opgelê om die ANC weer te laat opstaan. Ons het die ander wang gedraai toe die media en ander opponente van die ANC doelbewus sekere leiers van die ANC aangeval en twyfel versprei het oor die eenheid en doel van die leierskap. Die volwassenheid wat die ANC getoon het, is egter nie aan ons terugbetoon nie. Dit lyk eerder of ons goeie aard misbruik word. As die ANC en die leierskap word ons nou moeg daarvoor.” Die ANC het gesê die jongste berigte in Sondag se Sunday Times en City Press oor Magashule is ŉ “goedgekoördineerde media-aanval”. “Die inhoud van die voorbladstories in albei koerante is byna identies en daar is selfs paragrawe met presies dieselfde bewoording. Dit is gebaseer op ŉ tipiese stratcom-tipe fopnuusboek deur Pieter-Louis Myburgh, met die sensasiewekkende en belaglike propaganda-opskrif, ‘Gangster State – Unravelling Ace Magashule’s Web of Capture’ [Rapport: “Ace ‘steel by jou, gee dit vir ANC’ – Skokboek betrek ANC se sekretaris-generaal by nes van bedrog”].” Aldus die verklaring is Myburgh reeds sedert 2016 besig “om leuens oor die sekretaris-generaal te versprei”. “Ons beskou dié boek nou as die kroon van dié leuens. “Die tydsberekening van die publikasie van dié fopnuusstories en die twyfelagtige boek waarop dit gebaseer is, is skaars ŉ maand voor die algemene verkiesing op 8 Mei om die grootste hoeveelheid skade teen Magashule aan te rig. Dit is duidelik die openingsalvo in ŉ sorgvuldig beplande operasie wat oor die volgende paar dae en weke teen die ANC en Magashule sal ontvou.” Die ANC het gesê hy beskou “hierdie persoonlike en wrede aanval” op die sekretaris-generaal as ŉ “direkte en goedberekende aanval nie net op die persoon van die sekretaris-generaal nie, maar die kantoor van die sekretaris-generaal, die administratiewe enjinkamer van die ANC wat noodsaaklik is vir ons verkiesingsveldtog”. “Dis duidelik die sekretaris-generaal van die ANC, as die uitvoerende hoof van die ANC, is die teiken. Hierdie aanvalle het ten doel om die ANC se verkiesingsveldtog te ondermyn en die ANC oor die algemeen te verswak. Dit moet ook nie in isolasie beskou word van ander propaganda-aanvalle wat teen talle ANC-leiers van stapel gestuur is nie (spesifiek diegene wat op die ANC se kandidaatlys voorkom) en bewerings teen ander nasionale ampsdraers (topses) van die ANC.”